**ELŐTERJESZTÉS**

**Velem községi Önkormányzat Képviselő-testülete**

**2017.feburár 13-i ülése 3. napirendi pontjához**

**Velem községi Önkormányzat Képviselő-testületének**

**2017. évi költségvetéséről**

Az államháztartásról szóló 2011.évi CXCV. törvény és végrehajtási rendelete alapján az önkormányzat 2017. évi költségvetését az alábbiak szerint terjesztem elő:

**A Kormány gazdaságpolitikájának középpontjában a gazdaság további erősítése és a gazdasági növekedés megőrzése áll.** A 2017. évi központi költségvetési törvényben kiemelt szerepet kap a bürokrácia csökkentése, az állami rezsicsökkentés végrehajtása, a pedagógus valamint a rendvédelmi életpálya modell folytatása, emellett kormánytisztviselői életpálya program bevezetése.

**Központi forrásból származó bevételek:**

A 2017. évben az önkormányzati feladatellátás finanszírozási rendszere az előző évit követi, lényeges változás a finanszírozási struktúrában nem várható.

**A 2017. évi központi támogatásokat az alábbiak szerint vettük figyelembe:**

- Az általános működési támogatáson belül a településüzemeltetési, fenntartási feladatokhoz (zöldterület és közterület fenntartás, utak, hidak fenntartása, a közvilágítás és a köztemetők üzemeltetése) kapcsolódó támogatás az önkormányzat 2016. év elejei statisztikai adatai, és a támogatások településkategóriák szerint meghatározott fajlagos összege alapján történik. A központi költségvetés továbbra sem biztosít támogatást például a településtisztasági feladatokra.

Az önkormányzati hivatal támogatásánál a közös hivatal székhely települése jogosult a teljes támogatás igénylésére. A közös hivatal fenntartásához így Velem és Bozsok önkormányzata a normatíva felett járul hozzá.

- A települési önkormányzatok szociális feladatainak egyéb támogatása jelentősen emelkedik, a lakásfenntartási támogatás kiegészítése teljesen megszűnt, az önkormányzat a továbbiakban saját rendelete alapján folyósíthat ilyen támogatásokat, és ehhez a központi költségvetés magasabb forrást biztosít. A pénzbeli szociális ellátások kiegészítésénél így egyáltalán nem számoltunk.

- A fenti támogatásokat növeli a kiegészítés összege, amelynél figyelembe veszik az önkormányzat adóerő-képességét is, így a kiegészítés összege 2 596 E Ft, ez növeli a támogatás összegét. A kiegészítés összegét a költségvetési törvényben meghatározott jogcímek szerinti sorrendben kell figyelembe venni.

- A tartózkodás utáni idegenforgalmi adó bevételéhez forintonként 1 Ft támogatás kapcsolódik.

- A gépjárműadó bevételéből 40% marad az önkormányzatnál.

- Az intézményi feladatok támogatásánál a könyvtári és közművelődési feladatokhoz az előző évivel azonos összegű fajlagos támogatás kapcsolódik, lakosságszám alapján 1 140 Ft/fő, de minimum 1 200 E Ft összegű támogatás illeti meg az önkormányzatot.

- 2017-től az Önkormányzat feladata lett a gyermekétkeztetés ellátása, kikerült a Társulásból, ehhez a feladathoz 1 795 E Ft-ot kap a település.

**A társulásnál tervezett feladatok finanszírozása:**

A költségvetés tartalmazza az intézmények normatíva feletti támogatásának átadását is a társulási megállapodásnak megfelelően megosztva.

**A működés bevételi forrásai:**

A működési saját bevételek az előző évi teljesítés alapján tervezettek és a hatósági bevételek esetében további bővülés nem várható.

A működési bevételek között **a helyi adó bevételek hangsúlyos részt képviselnek**, a teljesített bevételek alapján tervezett adóbevétel 6 510 E Ft, amely tartalmazza a gépjárműadók (1 020 E Ft), valamint a kedvezmények, mentességek összegét is.

**A működési kiadások tervezése:**

Az önkormányzat számára elsődleges cél az intézményrendszer és **az önkormányzat működőképességének megőrzése**, a kiadások tervezésénél ezt az elvet vettük figyelembe. A bevételek sajnos nem nyújtanak fedezetet az eddig teljesített kötelező és önként vállalt feladatokra, így új feladatok vállalását, illetve támogatások nyújtását nem teszi lehetővé. A működési mérleg a kötelező és az önként vállalt feladatokat is tartalmazza.

**A működés mérlege 13 103 E Ft hiányt mutat. A hiányzó összegre fedezetet nyújt az előző év működési maradványa.**

A rendszeres személyi juttatásokat személyenként vettük figyelembe a bértábla alapján. A kötelező átsorolásokat, és az egyéb törvény szerinti kötelező juttatásokat figyelembe vettük. A nem rendszeres személyi juttatások között adható juttatások nem szerepelnek.

2017-től a minimálbér emelkedése és a Polgármesteri illetmények számításának változásából adódó emelésekkel számoltunk, sajnos ezekhez a központi költségvetésből forrást nem kapunk, ez is a saját költségvetésünket terheli.

A munkaadói járulékok változtak 27%-ról 22%-ra csökkentek. A járulék csökkenés ellenére a személyi juttatások emelkedése miatt mégis többlet terhet jelent a munkaadóknak.

1. A dologi kiadásoknál a teljesített kiadásokat vettük figyelembe. Továbbá a gyermekétkeztetési feladatok miatt a vásárolt élelmezéssel és a hozzá kapcsolódó ÁFA összegével emelkedik.
2. A társulás által fenntartott intézményeknél a normatíván felüli önkormányzati támogatásról a Társulási tanács döntött a költségvetés elfogadásával. A Kőszegi Szociális Gondozási Központ által ellátott és Kőszeg Város Önkormányzatával kötött feladat ellátási szerződés alapján az Önkormányzatra eső ellátotti arány szerinti számítás eredményeként 2 903 Ft-tal kell az Önkormányzatnak hozzájárulnia. A 2017. évi költségvetést a társulás által fenntartott és finanszírozott intézményeknél is **egységes elvekkel** terveztük.
3. A szociális ellátások tervezésénél az ellátotti kör változását, illetve a jogszabályok változását vettük figyelembe. A közfoglalkoztatáshoz most sem kell saját erőt biztosítani.
4. A civil szervezetek, önkormányzati feladatot ellátó egyesületek támogatásánál a 2016. évi összegekkel számoltunk.

1. Az év közbeni váratlan események kezelésére **3 093 E Ft összegű tartalékot** terveztünk.

A Gesztenyenapok elmúlt évek időjárási tapasztalata alapján a bevételek teljesülése esetén felhasználható tartalékot képeztünk **3 632 E Ft** összegben. Ebből az összegből csak a rendezvény zavartalan lebonyolítása esetén lehetséges bármilyen feladatra átcsoportosítani.

A pályázataink saját erejére **7 500 E Ft** összegű tartalékot terveztünk.

1. **A fejlesztési tervek** meghatározásánál számba kell venni, hogy mennyi fejlesztési forrás áll rendelkezésre (3. melléklet). Fontos szempont a fejlesztési **bevételek és kiadások összhangja,** mely a tervezetben biztosított. A saját beruházások csak a bevételek teljesítése után indíthatók el. Ebben az évben a fejlesztési bevételek között a GVOP hálózat értékesítéséből szármató 10 582 E Ft rendkívüli és egyszeri bevétel is szerepel.
2. **Fejlesztési kiadások** (4. melléklet)

A 2016.évben elnyert adósságkonszolidációs támogatás 6 500 E Ft terhére tervezett fejlesztési kiadások tervezésre kerültek. A rendkívüli felhalmozási bevételből a Kossuth utca 8. befejező munkáira 3 500 E Ft-ot különítettünk el. A működtetése e nélkül nem biztosított.

A Kossuth utca- Kút utca pályázatból nem megvalósítható, de kötelezően előírt befejezési munkálataira 2 582 E Ft-ot terveztünk.

A Hősök tornya pályázatából nem tudjuk megvalósítani a torony felújítását így erre is 1 500 E Ft-ot terveztünk.

A koronaőrző hely befejezése is elengedhetetlen lenne, erre sajnos már nem maradt elosztható bevétel, vonal alá került akár csak az Óvoda járdájához védőkorlát építése, amely az Erdészet (2017.január 31-től a településen keresztül történik az erdészet által kitermelt fa lehozatala) miatt a gyermekek és szüleik biztonságát veszélyezteti.

Az utak állandó felújítást igényelnek, erre is kellene 1 000 E Ft-ot költeni.

2017. évre vonatkozó adatok eltérésének indokai (az Áht. 24. § (2) bekezdése alapján) pedig a következők:

A 2017. évre vonatkozó – előző évben elfogadott – adatokat a költségvetési rendelettervezet elkészítésekor felülvizsgáltuk a változó gazdasági környezet, az önkormányzat rendeletei, az ingatlanok és egyéb vagyon iránti kereslet tapasztalatai alapján, illetve figyelembe vettük az előző év teljesítési adatait is, és ennek megfelelően állapítottuk meg a főbb keretszámokat.

Összegezve elmondható, hogy a költségvetés egyensúlya csak szűkösen biztosítható annak ellenére, hogy ebben az évben rendkívüli bevételhez is jut az Önkormányzat a Társulástól a GVOP hálózat eladásából az Önkormányzatra eső rész 10 582 E Ft, és több bizonytalansági tényező is fennáll, így **továbbra is elengedhetetlen a takarékos gazdálkodás a működésben és a fejlesztésben egyaránt**.

Velem, 2017. február 09.

Szél Józsefné s. k. polgármester

 